CELEX: 32018R0878
Language: mt
Date: 2018-06-18 00:00:00
Title: Regolament ta' Implimentazzjoni tal-Kummissjoni (UE) 2018/878 tat-18 ta' Ġunju 2018 li jadotta l-lista tal-Istati Membri, jew partijiet tat-territorju tal-Istati Membri, li jikkonformaw mar-regoli għall-kategorizzazzjoni stabbilita fl-Artikolu 2(2) u (3) tar-Regolament Delegat (UE) 2018/772 dwar l-applikazzjoni ta' miżuri sanitarji preventivi għall-kontroll tal-infezzjoni Echinococcus multilocularis fil-klieb (Test b'rilevanza għaż-ŻEE.)

19.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 155/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/878
   tat-18 ta' Ġunju 2018
   li jadotta l-lista tal-Istati Membri, jew partijiet tat-territorju tal-Istati Membri, li jikkonformaw mar-regoli għall-kategorizzazzjoni stabbilita fl-Artikolu 2(2) u (3) tar-Regolament Delegat (UE) 2018/772 dwar l-applikazzjoni ta' miżuri sanitarji preventivi għall-kontroll tal-infezzjoni Echinococcus multilocularis fil-klieb
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 576/2013 tal-Parlament Ewropew u tal-Kunsill tat-12 ta' Ġunju 2013 dwar il-movimenti mhux kummerċjali tal-annimali domestiċi u li jħassar ir-Regolament (KE) Nru 998/2003 (1), u b'mod partikolari l-Artikolu 20 tiegħu,
   Billi:
   
               (1)
            
            
               Ir-Regolament (UE) Nru 576/2013 jistabbilixxi r-regoli applikabbli għall-movimenti mhux kummerċjali tal-klieb, il-qtates u l-inmsa fi Stati Membri. L-Artikolu 19 jipprevedi, b'mod partikolari, l-applikazzjoni ta' miżuri sanitarji preventivi biex jiġi żgurat il-kontroll ta' mard u infezzjonijiet oħra minbarra l-idrofobija li x'aktarx jinfirxu minħabba l-moviment ta' dawk l-annimali.
            
         
               (2)
            
            
               L-Artikolu 19 tar-Regolament (UE) Nru 576/2013 jipprevedi wkoll l-adozzjoni ta' regoli għall-kategorizzazzjoni tal-Istati Membri jew, ta' partijiet minnhom, skont l-istatus tas-saħħa tal-annimali u s-sistemi ta' sorveljanza u ta' rappurtar tagħhom fir-rigward ta' ċerti mard jew infezzjonijiet oħra minbarra l-idrofobija. L-Istati Membri, jew partijiet minnhom, li jkunu konformi ma' dawk ir-regoli ta' kategorizzazzjoni jistgħu jiġu inklużi f'lista li se tiġi adottata skont l-Artikolu 20 ta' dak ir-Regolament.
            
         
               (3)
            
            
               Skont l-Artikolu 19(1) tar-Regolament (UE) Nru 576/2013, il-Kummissjoni adottat ir-Regolament Delegat (UE) 2018/772 (2) li tawtorizza l-applikazzjoni ta' miżuri sanitarji preventivi għall-kontroll tal-infezzjoni Echinococcus multilocularis fil-klieb, li jistabbilixxi regoli għall-kategorizzazzjoni tal-Istati Membri jew partijiet minnhom, fir-rigward ta' dik l-infezzjoni, u li jistabbilixxi l-kundizzjonijiet li l-Istati Membri jridu jissodisfaw sabiex jibqgħu eliġibbli biex japplikaw dawk il-miżuri sanitarji preventivi.
            
         
               (4)
            
            
               Ir-regoli ta' kategorizzazzjoni stabbiliti fir-Regolament Delegat (UE) 2018/772 jinkludu l-kundizzjonijiet li l-Istati Membri jeħtieġ li jissodisfaw sabiex juru li li m'għandhomx volpijiet ħomor selvaġġi fit-territorju kollu tagħhom jew inkella, jekk annimali ospitanti definittivi selvaġġi li aktarx ikollhom il-parassita Echinococcus multilocularis huma preżenti fit-territorju kollu tagħhom jew f'partijiet mit-territorju tagħhom, li ma kien hemm l-ebda okkorrenza ta' infezzjoni tal-Echinococcus multilocularis rreġistrata f'dawk l-annimali. L-Istati Membri jew partijiet minnhom elenkati skont l-Artikolu 20 tar-Regolament (UE) Nru 576/2013 bħala konformi ma' dawk ir-regoli ta' kategorizzazzjoni huma eliġibbli biex japplikaw il-miżuri sanitarji preventivi speċifikati fir-Regolament Delegat (UE) 2018/772.
            
         
               (5)
            
            
               Ir-Regolament Delegat (UE) 2018/772 huwa maħsub biex jieħu post ir-Regolament ta' Delega tal-Kummissjoni (UE) Nru 1152/2011 (3), li fih miżuri sanitarji preventivi simili għall-kontroll tal-infezzjoni Echinococcus multilocularis fil-klieb u li jelenka l-Finlandja, l-Irlanda, Malta u r-Renju Unit, bħala l-Istati Membri awtorizzati biex japplikaw dawk il-miżuri. Il-Finlandja, l-Irlanda, Malta u r-Renju Unit baqgħu eliġibbli biex japplikaw dawk il-miżuri sanitarji preventivi skont il-kundizzjonijiet stabbiliti fir-Regolament ta' Delega (UE) Nru 1152/2011 abbażi ta' evidenza kontinwa tan-nuqqas tal-parassita Echinococcus multilocularis fil-popolazzjonijiet ospitanti definittivi selvaġġi tagħhom jew, fil-każ ta' Malta, fuq il-bażi ta' evidenza li ma hemm l-ebda popolazzjoni ospitanti definittiva selvaġġa xierqa fuq il-gżira u li l-parassita Echinococcus multilocularis qatt ma ġiet irreġistrata f'annimali ospitanti definittivi domestiċi.
            
         
               (6)
            
            
               Il-volpi aħmar selvaġġ huwa deskritt bħala speċi mhux preżenti fi kwalunkwe parti ta' Malta skont l-Unjoni Internazzjonali għall-Konservazzjoni tan-Natura. Fuq dik il-bażi u abbażi tal-evidenza msemmija fil-premessa (5), Malta titqies li hija konformi mar-regoli ta' kategorizzazzjoni stabbiliti fl-Artikolu 2(2) tar-Regolament Delegat (UE) 2018/772 għat-territorju kollu tagħha. Jenħtieġ għalhekk li Malta tiġi elenkata bħala konformi ma' dawk ir-regoli ta' kategorizzazzjoni għat-territorju kollu tagħha.
            
         
               (7)
            
            
               Popolazzjoni ospitanti definittiva selvaġġa li aktarx ikollha l-parassita Echinococcus multilocularis, jiġifieri, il-popolazzjoni tal-volpi aħmar, hija preżenti fit-territorju kollu tal-Finlandja, tal-Irlanda u tar-Renju Unit. Mill-1 ta' Jannar 2012, it-tliet Stati Membri ilhom jimplimentaw programmi ta' sorveljanza speċifiċi għall-patoġenu għall-popolazzjonijiet tagħhom tal-volpi aħmar skont ir-rekwiżiti tar-Regolament ta' Delega (UE) Nru 1152/2011 u, f'kull każ, l-ebda okkorrenza ta' infezzjoni tal-Echinococcus multilocularis ma ġiet irreġistrata f'dawk il-popolazzjonijiet. Kwalunkwe okkorrenza tal-infezzjoni hija notifikabbli b'mod obbligatorju skont il-liġi nazzjonali tagħhom. Għalhekk il-Finlandja, l-Irlanda u r-Renju Unit jitqiesu li huma konformi mar-regoli ta' kategorizzazzjoni stipulati fl-Artikolu 2(3) tar-Regolament Delegat (UE) 2018/772 għat-territorju kollu tagħhom. Għalhekk il-Finlandja, l-Irlanda u r-Renju Unit jenħtieġ li jiġu elenkati bħala konformi ma' dawk ir-regoli ta' kategorizzazzjoni għat-territorju kollu tagħhom.
            
         
               (8)
            
            
               Ir-Regolament Delegat (UE) 2018/772 jipprevedi t-tħassir tar-Regolament ta' Delega (UE) Nru 1152/2011 b'effett mill-1 ta' Lulju 2018. Sabiex tiġi evitata kwalunkwe lakuna fl-applikazzjoni ta' miżuri sanitarji preventivi fir-rigward ta' klieb li jidħlu fil-Finlandja, fl-Irlanda, f'Malta u fir-Renju Unit, jenħtieġ li dan ir-Regolament jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea u jenħtieġ li japplika mill-1 ta' Lulju 2018.
            
         
               (9)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Il-lista ta' Stati Membri li jikkonformaw fit-territorju kollu tagħhom mar-regoli ta' kategorizzazzjoni stabbiliti fl-Artikolu 2(2) tar-Regolament Delegat (UE) 2018/772 hija stabbilita fil-Parti 1 tal-Anness ta' dan ir-Regolament.
   Artikolu 2
   Il-lista tal-Istati Membri, jew ta' partijiet tat-territorju tal-Istati Membri, li jikkonformaw mar-regoli ta' kategorizzazzjoni stabbiliti fl-Artikolu 2(3) tar-Regolament Delegat (UE) 2018/772 hija stabbilita fil-Parti 2 tal-Anness ta' dan ir-Regolament.
   Artikolu 3
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta' Lulju 2018.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta' Ġunju 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 178, 28.6.2013, p. 1.
   
      (2)  Ir-Regolament Delegat tal-Kummissjoni (UE) 2018/772 tal-21 ta' Novembru 2017 li jissupplimenta r-Regolament (UE) Nru 576/2013 tal-Parlament Ewropew u tal-Kunsill rigward miżuri sanitarji preventivi għall-kontroll tal-infezzjoni Echinococcus multilocularis fil-klieb u li jħassar ir-Regolament ta' Delega (UE) Nru 1152/2011 (ĠU L 130, 28.5.2018, p. 1).
   
      (3)  Ir-Regolament ta' Delega tal-Kummissjoni (UE) Nru 1152/2011 tal-14 ta' Lulju 2011 li jissupplimenta r-Regolament (KE) Nru 998/2003 tal-Parlament Ewropew u tal-Kunsill dwar miżuri sanitarji preventivi għall-kontroll tal-infezzjoni Echinococcus multilocularis fil-klieb (ĠU L 296, 15.11.2011, p. 6).
   
      ANNESS
      PARTI 1
      Il-lista ta' Stati Membri li jikkonformaw fit-territorju kollu tagħhom mar-regoli ta' kategorizzazzjoni stabbiliti fl-Artikolu 2(2) tar-Regolament Delegat (UE) 2018/772
      
                  Il-kodiċi ISO tal-pajjiż
               
               
                  Stat Membru
               
            
                  MT
               
               
                  MALTA
               
            PARTI 2
      Il-lista tal-Istati Membri, jew ta' partijiet tat-territorju tal-Istati Membri, li jikkonformaw mar-regoli ta' kategorizzazzjoni stabbiliti fl-Artikolu 2(3) tar-Regolament Delegat (UE) 2018/772
      
                  Il-kodiċi ISO tal-pajjiż
               
               
                  Stat Membru
               
               
                  It-territorju kollu/partijiet tat-territorju
               
            
                  FI
               
               
                  IL-FINLANDJA
               
               
                  It-territorju kollu
               
            
                  GB
               
               
                  IR-RENJU UNIT
               
               
                  It-territorju kollu
               
            
                  IE
               
               
                  L-IRLANDA
               
               
                  It-territorju kollu